Sklep Skupnega odbora EGP

št. 80/2003

z dne 20. junija 2003

o spremembah Priloge XI (Telekomunikacijske storitve) k Sporazumu EGP

SKUPNI ODBOR EGP JE -

ob upoštevanju Sporazuma o Evropskem gospodarskem prostoru, kakor je bil spremenjen s Protokolom o uskladitvi Sporazuma o Evropskem gospodarskem prostoru, v nadaljevanju: Sporazuma, in zlasti člena 98 Sporazuma,

ob upoštevanju naslednjega:

(1) Priloga XI k Sporazumu je bila spremenjena s Sklepom Skupnega odbora EGP št. 168/2002 z dne 6. decembra 2002 [1].

(2) Direktivo 2002/58/ES Evropskega parlamenta in Sveta z dne 12. julija 2002 o obdelavi osebnih podatkov in varstvu zasebnosti na področju elektronskih komunikacij (Direktivo o zasebnosti in elektronskih komunikacijah) [2] je treba vključiti v Sporazum.

(3) Direktiva 2002/58/ES z 31. oktobrom 2003 razveljavlja Direktivo 97/66/ES Evropskega parlamenta in Sveta z dne 15. decembra 1997 [3], ki je vključena v Sporazum in ki jo je treba zaradi tega v skladu s Sporazumom razveljaviti -

SKLENIL:

Člen 1

Priloga XI k Sporazumu se spremeni, kot sledi:

1. Za točko 5h (Direktiva 2000/31/ES Evropskega parlamenta in Sveta) se vstavi naslednja točka:

"5ha. 32002 L 0058: Direktiva 2002/58/ES Evropskega parlamenta in Sveta z dne 12. julija 2002 o obdelavi osebnih podatkov in varstvu zasebnosti na področju elektronskih komunikacij (Direktiva o zasebnosti in elektronskih komunikacijah) (UL L 201, 31.7.2002, str. 37).

Za namene tega sporazuma veljajo določbe Direktive z naslednjimi prilagoditvami:

(a) v členu 1(3) se besede "Pogodba o ustanovitvi Evropske skupnosti" nadomestijo z besedami "Sporazum EGP";

(b) v členu 15(1) se besede "splošna načela prava Skupnosti, vključno s tistimi iz člena 6(1) in (2) Pogodbe o Evropski uniji" nadomestijo z besedami "splošna načela prava EGP".

Postopki za pridružitev Lihtenštajna, Islandije in Norveške v skladu s členom 101 Sporazuma:

Oseba, ki jo vsaka od držav Efte imenuje za to, da se kot opazovalec udeležuje sestankov delovne skupine za varstvo posameznikov v zvezi z obdelovanjem osebnih podatkov, se lahko pod istimi pogoji, kot so določeni v točki 5e (Direktiva 95/46/ES Evropskega parlamenta in Sveta), udeležuje sestankov tudi tedaj, kadar delovna skupina za varstvo posameznikov v zvezi z obdelovanjem osebnih podatkov izvaja naloge, opredeljene v členu 30 Direktive 95/46/ES Evropskega parlamenta in Sveta, v zvezi z zadevami, ki jih ureja ta direktiva, še zlasti z varstvom temeljnih pravic in svoboščin ter z legitimnimi interesi na področju elektronskih komunikacij."

2. Besedilo točke 5f (Direktiva 97/66/ES Evropskega parlamenta in Sveta) se z 31. oktobrom 2003 črta.

Člen 2

Besedili Direktive 2002/58/ES v islandskem in norveškem jeziku, ki se objavita v Dopolnilu EGP Uradnega lista Evropske unije, sta verodostojni.

Člen 3

Ta odločba začne veljati 21. junija 2003, če so bila Skupnemu odboru EGP predložena vsa uradna obvestila v skladu s členom 103(1) Sporazuma [4].

Člen 4

Ta odločba se objavi v sklopu EGP in Dopolnilu EGP Uradnega lista Evropske unije.

V Bruslju, 20. junija 2003

Za Skupni odbor EGP

Predsednik

P. Westerlund

[1] UL L 38, 13.2.2002, str. 30.

[2] UL L 201, 31.07.2003, str. 37.

[3] UL L 24, 30.01.1998, str. 1.

[4] Ustavne zahteve so sporočene.

--------------------------------------------------